J. Simon Aranka - Uram, nézd
Uram, én vak vagyok! Nézd, sírva bolyongok,

Mindenhol a konkolyt, a gazt veszem észre,
Mert nem csak szememmel, szívemmel se látok,

Ereimben folyik Bartimeus vére.

Nyomorom koldusé, szemeimen hályog, 
Útszélre száműzve, kiáltozva várlak 
Sötét éjszakámban utam nem találom,
Uram, mutasd fényed, add, hogy újra lássak! 
Uram, béna vagyok! Nézd, csak roskadozom,

Mert földhöz szegez tengernyi véres vétkem.
Önként élek gúzsban, mégis minden napon
A Siloe gyógyító vizét remélem. 
Bűneim oly sokszor nyomták arcom sárba,

Hogy már nem maradt elég erőm felállni.
Szólj hozzám, gyógyíts, csak Te állíthatsz lábra!

Uram, bocsáss meg, taníts meg újra járni!

Uram, leprás vagyok! Nézd rút bélyegemet!
Bűzlő sebeimben száz veszélyt hordozok.

Szívemben gonoszság, fekélyek lelkemen,

Gondolataim bősz, fekete ordasok.
Irtózat lettem én, csak magányom enyém,
Ne kerülj el Te is, lásd, nincs kihez mennem,
Pária lelkemnek érintésed remény,
Uram, könnyeiddel moss tisztára engem! 
Uram, romlott vagyok! Nézd, a sorsom halál!
Elítélt lator, ki jót tenni nem tudok,

S bár ajtód előttem örökké nyitva áll,

Nélküled házadba soha el nem jutok.

Vérem hajszol, űz: el tőled, egyre messzebb,
Végzet tátott torka már vár, hogy elnyeljen, 

Örök sírba esnék, de felfog kereszted.
Uram, tarts erősen, mentsd meg hűtlen lelkem!

